CPALL ลบ 0.82% หวั่น PTT ส่ง Jiffy เสียบแทน 7-11 ในปั้มกระทบการขยายสาขา-รายได้อนาคต
CPALL ลบ 0.82% หวั่น PTT ส่ง Jiffy เสียบแทน 7-11 ในปั้มกระทบการขยายสาขา-รายได้อนาคต ล่าสุด ณ เวลา 10.16 น. ราคาอยู่ที่ 60.75 บาท ลบ 0.50 บาท หรือ 0.82% สูงสุดที่ 61.25 บาท ต่ำสุดที่ 60.50 บาท มูลค่าซื้อขายที่ 484.79 ล้านบาท
23 ส.ค. 2560

ผู้สื่อข่าวรายงานว่า ราคาหุ้นบริษัท ซีพี ออลล์ จำกัด (มหาชน) หรือ CPALL ณ เวลา 10.16 น. ราคาอยู่ที่ 60.75 บาท ลบ 0.50 บาท หรือ 0.82% สูงสุดที่ 61.25 บาท ต่ำสุดที่ 60.50 บาท มูลค่าซื้อขายที่ 484.79 ล้านบาท ขณะที่ดัชนีตลาดหุ้นไทยโดยรวมบวก 0.09%

 
โดยวานนี้ (23 ส.ค.) บริษัท ปตท.บริหารธุรกิจค้าปลีก จำกัด (PTTRM) ผู้บริหารสถานีบริการน้ำมันปตท.-จิฟฟี่ เปิดเผยว่า บริษัทอยู่ระหว่างการเพิ่มความแข็งแกร่งให้กับร้านสะดวกซื้อจิฟฟี่ รวมทั้งหันมาเน้นจำหน่ายอาหารพร้อมปรุงมากขึ้นจากเดิม 30-40% เป็น 70% เพื่อตอบสนองความต้องการของผู้บริโภคที่ต้องการความรวดเร็ว ทำให้มั่นใจว่าจิฟฟี่จะสามารถเข้าไปแทนร้านสะดวกซื้อเซเว่น อีเลฟเว่น (7-11) ซึ่งเป็นธุรกิจในเครื่อของบริษัท ซีพี ออลล์ จำกัด (มหาชน) หรือ CPALL ในสถานีบริการน้ำมันปตท.ได้หลังหมดสัญญาระหว่างปตท.กับเซเว่น อีเลฟเว่นในอีก 6 ปีข้างหน้า
ทั้งนี้ คาดว่าจะมีความชัดเจนภายใน 2-3 ปีก่อนหมดสัญญาว่าปตท.จะต่อสัญญากับเซเว่น อีเลฟเว่นต่อไปหรือจะให้จิฟฟี่เข้ามาบริหารงานจัดการแทนร้านเซเว่น อีเลฟเว่นที่มีอยู่ในปั๊มปตท.ทั้ง 1,100 แห่งทั่วประเทศ
“ปตท.มีสัญญากับ 7-11 เหลืออยู่อีก 6 ปี โดยทยอยหมดสัญญาไป โดย PTTRM มีความมั่นใจว่าจิฟฟี่สร้างความเข้มแข็งได้ทันเพื่อแทนที่ร้านเซเว่น อีเลฟเว่นที่ปัจจุบันมีอยู่ในปั๊มปตท.ราว 1,100 แห่งทั่วประเทศ ขณะที่ปั๊มปตท.-จิฟฟี่ ที่ PTTRM บริหารงานอยู่มี 149 สาขาที่มีร้านสะดวกซื้อจิฟฟี่”
ล่าสุด นายสุชาติ ระมาศ ผู้ช่วยกรรมการผู้จัดการใหญ่การตลาดขายปลีก บริษัท ปตท. จำกัด (มหาชน) หรือ PTT เปิดเผยว่า ปตท. ยืนยันเดินหน้าธุรกิจค้าปลีกในประเทศด้วยการจับมือกับร้านเซเว่น อีเลฟเว่น เปิดให้บริการในสถานีบริการ ปตท. ในฐานะพันธมิตรทางธุรกิจที่มีความสัมพันธ์อันดีกันมายาวนาน โดยปัจจุบันมีร้านเซเว่น อีเลฟเว่น เปิดให้บริการในสถานีบริการ ปตท. แล้วกว่า 1,400 แห่งทั่วประเทศ และยังคงมีแผนงานที่จะร่วมกันขยายให้มีจำนวนรวมกว่า 1,700 แห่ง ในอีก 4-5 ปีนี้
อย่างไรก็ตาม หาก PTT ไม่มีการต่อสัญญากับร้านสะดวกซื้อ 7-11 จริง จะส่งผลให้แผนการขยายสาขาของ CPALL ไม่เป็นไปตามเป้า และอาจจะส่งผลกระทบต่อรายได้ของ CPALL ที่จะลดลงตามไปด้วย
 
ด้าน บล.ทรีนีตี้ ระบุในบทวิเคราะห์ฯว่า ตามที่มีข่าวว่า PTT กางแผนส่ง Jiffy เสียบแทน 7-11 ในสถานีบริการน้ำมัน หลัง 7-11 จ่อหมดสัญญาใน 6 ปีข้างหน้า พร้อมวางเป้าขยายร้าน Jiffy แตะ 200 แห่งในปี 65 พร้อมมอบสิทธิ์จำหน่ายแฟรนไชส์ Jiffy ให้ PTTLAO เพื่อบุกตลาดลาวเต็มกำลัง
ฝ่ายวิจัยคาดจากประเด็นข่าวดังกล่าวอาจส่งผลกระทบเชิงลบต่อราคาหุ้น CPALL ในระยะสั้น แต่มุมมองในระยะยาวยังมองว่า CPALL ยังสามารถเติบโตได้จากทั้งผลการดำเนินงานของร้านสะดวกซื้อ และจากธุรกิจค้าส่งของ MAKRO โดยปัจจุบันสาขาของร้าน 7-11 ในปั๊ม ปตท.มีจำนวน 1,386 สาขา (ณ 30 มิ.ย.60) คิดเป็นราว 14% ของจำนวนสาขาทั้งหมดราว 1 หมื่นสาขา
ทั้งนี้ ตามกรอบเวลาที่จะหมดสัญญาใน 6 ปีคือปี 66 คาดว่าจะส่งผลต่อรายได้ที่ลดลงในอนาคต แต่อยู่บนฐานที่สูงขึ้น เนื่องจาก CPALL ยังคงเป้า Milestone จำนวนสาขา 13,000 ในปี 64 ซึ่งถึงเวลานั้นหากไม่มีการขยายสาขาในปั๊ม ปตท.เพิ่มจากปัจจุบัน จะคิดเป็นสัดส่วนราว 11% และมองว่าบริษัทน่าจะมุ่งขยายไปทาง Standalone ทดแทนได้ก่อนที่จะหมดสัญญาอีก 6 ปีข้างหน้า
อย่างไรก็ตาม ในเบื้องต้นทาง CPALL ยังไม่มีการชี้แจงเรื่องผลกระทบจากกรณีนี้อย่างเป็นทางการ ยังคงคำแนะนำ “ซื้อ” ด้วยราคาเป้าหมาย 71 บาทเพื่อลงทุน แต่ในระยะสั้งยังแนะนำให้รอจังหวะการเข้าซื้อจากผลกระทบของข่าวดังกล่าว